b'\n_START_ARTICLE_\nOpel Astra\n_START_PARAGRAPH_\nOpel Astra je avtomobil, ki ga od leta 1991 izdeluje nem\xc5\xa1ki proizvajalec Opel._NEWLINE_V Zdru\xc5\xbeenem kraljestvu se model imenuje Vauxhall Astra, na Kitajskem Buick Excelle XT in v Avstraliji Holden Astra.\n_START_SECTION_\nPoimenovanje\n_START_PARAGRAPH_\nIme modela Astra izhaja od britanskega proizvajalca Vauxhall, ki je od leta 1979 izdeloval in tr\xc5\xbeil avtomobil Opel Kadett (generaciji Kadett D in Kadett E) kot Vauxhall Astra. Kasnej\xc5\xa1a tr\xc5\xbena politika General Motors Europe je v zgodnjih 1990. letih poenotila poimenovanje modelov na vseh tr\xc5\xbei\xc5\xa1\xc4\x8dih ne glede na znamko, pod katero so se prodajali._NEWLINE_Astra je doslej proizvedena v petih generacijah, poimenovanih z zaporednimi \xc4\x8drkami abecede. Kot naslednica modela Kadett je prva generacija Astre dobila oznako Astra F (zadnji Opel Kadett je bil Kadett E).\n_START_SECTION_\nAstra F (1991\xe2\x80\x931998)\n_START_PARAGRAPH_\nOpel Astra F je bila predstavljena septembra 1991. Nasledila je Opel Kadett E in pri tem prevzela ime Astra, ki ga je Vauxhall \xc5\xbee uporabljal za Kadett D in E. Avtomobil je bil na voljo kot tri- ali petvratna kombilimuzina, limuzina in karavan. V ponudbi je bila tudi kabrioletna izvedba, ki jo je zasnovalo in izdelovalo podjetje Bertone v Italiji. Medtem ko se je v Nem\xc4\x8diji proizvodnja Astre F kon\xc4\x8dala leta 1998, so na Poljskem proizvedena vozila ostala v ponudbi na srednje- in vzhodnoevropskem tr\xc5\xbei\xc5\xa1\xc4\x8du ter v Tur\xc4\x8diji do leta 2002 pod imenom Astra Classic.'